Politicianul, cunoscut pentru poziţia sa pro-rusă, a declarat în această seară la emisiunea Politica de la TV7 că persoanele din lista partidului său care vor accede în Parlament urmează să renunţe la cetăţenia română.

„Poziţia noastră este una clară. Toţi candidaţii nu sunt vinovaţi, ei au obţinut această cetăţenie pentru a rezolva anumite probleme. Dar atunci când au depus actele pentru a candida, ei au depus şi un angajament, încă în luna octombrie, că vor renunţa la cetăţenie, pentru că noi considerăm că persoanele cu funcţii de conducere nu trebuie să aibă cetăţenie dublă”, a declarat Igor Dodon.

Totodată, politicianul a subliniat că partidul său a pregătit un proiect de lege, care prevede ca deputaţii şi alte persoane cu funcţii de conducere să nu deţină cetăţenie dublă.

Potrivit Ziarului de Gardă, viitorii deputaţi ce deţin cetăţenia dublă din PSRM sunt: Anatolie Labuneţ, numărul 21 în listă, Ghenadie Mitriuc numărul 18, Radu Mudreac al 15-lea pe listă și Corneliu Furculiţă-13. De asemenea în listele persoanelor care au primit cetăţenia română se regăseşte un nume similar cu cel al fostului ambasador al R. Moldova la Moscova, Andrei Neguţă şi locul 5 în lista socialiştilor, însă acesta neagă că ar deţine cetăţenia română.